  Майя Бывальцева Гудырикошконэ ялан зоремен сэрен Удмуртиысь сюресчиос ужанрадлыказы тупатонъёс пырто. Нуналмысь зоръёс асфальт вӧлдыны но музъем ужъёсты быдэстыны уг сёто. Со сярысь «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаез ивортэ. Йӧскалык ӵектосъя но гурт сюресъёсты лэсьтон федерал программая ужась огазеяськонъёс заказчикъёслы алонъёс лэзизы. Объектъёсты вуттон выль дырез пусъён вылысь матысь нуналъёсы ужанрадлыкез куазез лыдэ басьтыса тупатозы Кылдэм югдур пумысен Удмуртиысь транспортъя но сюрес возёсъя министерствоын валэктонъёс сётӥзы. Кунлэн кивалтӥсез одӥг пол гинэ ӧз вералля, ӵектосъёсъя ужъёсты ӝоггес быдэстыны тыршемен ӟечлыкез ыштыны уг яра шуыса. Тодэ вайытом, ӵектосъёсъя ужъёсты 1-тӥ шуркынмонлы быдэстыны кулэ. Соин ик дыраз ум вуттэ шуыса сюлмаськыны мугъёс ӧвӧл Ирина Шкляр, Удмуртиысь транспортъя но сюрес возёсъя министрлэн воштӥсезМинистерствоын верамзыя, зоръёс дыръя сюресчиос куазен герӟаськымтэ ужъёсты гинэ быдэсъяло – бордюръёсты утялто, кенертонъёсты но сюрес пусъёслэсь юбооссэс вошъяло. Тодэ вайытом, 2019-тӥ арын «Кышкыттэм но ӟечлыко автомобиль сюресъёс» йӧскалык ӵектосэ Удмуртиын 6 муниципал кылдытэтъёс пырисько. Оглом 40,4 иськем мында 56 сюрес люкетъёсты тупатъялозы.  Тегъёс: Авто Ижкар Удмуртия куазь сюресъёс  